IOS
iOS (ranije iPhone OS) mobilni je operativni sistem kojeg pravi i distribuira kompanija Apple Inc. isključivo za svoj hardver. Koristi se na mnogim Appleovim proizvodima poput iPhonea, iPada i iPod toucha. Drugi je mobilni operativni sistem po broju prodanih primjeraka, odmah nakon Androida. Nakon što se udio Android tableta povećao za 127% u 2013, iPad tableti su drugi po broju prodanih primjeraka. Prvi put je predstavljen 2007. za iPhone i kasnije je proširio podršku za ostale Appleove uređaje poput iPod Toucha (u septembru 2007), iPada (u januaru 2010), iPad Minija (u novembru 2012) i Apple TV-a druge generacije i novijih izdanja (u septembru 2010). Prema podacima iz januara 2015, Appleov App Store imao je 1,4 miliona aplikacija za iOS od kojih je 725.000 optimizirano za iPad. Ove mobilne aplikacije preuzete su više od 100 milijardi puta. Korisnički interfejs iOS-a zasniva se na principu direktne manipulacije koristeći "multi-touch" geste. Interfejs se sastoji od raznih kliznih menija, prekidača i tipkih. Interakcija sa sistemom vrši se klizanjem prsta po ekranu (swipe), dodirivanjem ekrana (tap), štipkanjem i obrnutim štipkanjem ekrana (pinch i reverse pinch); sve ove geste imaju posebnu funkciju u različitim dijelovima sistema. Neke aplikacije koriste ugrađeni akcelerometar da znaju kad korisnik trese uređaj (najčešća funkcija ove geste jest poništavanje prethodne radnje) ili kad ga rotira u tri dimenzije (najčešća funkcija ove geste jest prebacivanje iz horizontalnog i vertikalni način rada i obrnuto). iOS dijeli neke programske okvire s macOS-om poput Core Foundationa i Foundation Kita. Međutim, programski okvir koji se koristi za korisnički interfejs je Cocoa Touch umjesto Cocoa kojeg koristi macOS; ovim se omogućuje korištenje programskog okvira UIKit umjesto AppKita. Zbog toga nisu kompatibilni s aplikacijama na macOS-u. Iako je temelj macOS-a, Darwin, prisutan na iOS-u, pristup ljusci nije dostupan korisnicima, a za aplikacije je ograničen što iOS ne čini potpuno kompatibilnim s Unixom. Novo izdanje iOS-a objavljuje se svake godine. Sistem se astoji od četiri apstraktna sloja: Core OS (sadrži srž sistema), Core Services (sadrži usluge sistema), Media (zadužen za multimedijski sadržaj) i Cocoa Touch (zadužen za prikaz i interakciju s dodirnim elementima).